Steve Smith gee Engelse krieketspan steeds nagmerriesSteve Smith in aksie. Foto: (AP Photo/Rui Vieira) Wanneer die son ná vanjaar se reeks om die As gaan sak, gaan die Australiese kolwer Steve Smith steeds by die Engelse krieketspan spook. Smith (82 lopies) het Saterdagmiddag op Old Trafford in Manchester steeds vierkant in die Engelse se pad gestaan en sy span na ŉ oorwinning in die vierde toets gestuur. Australië, wat sy eerste beurt op 497/8 gesluit verklaar het, het Saterdagmiddag sy tweede beurt op 186/6 gesluit verklaar om aan Engeland die byna onmoontlike teiken van 383 op ŉ verwerende blad op die laaste dag te stel. Engeland, wat 302 in sy eerste beurt aangeteken het, is deur die snelbouler Pat Cummins (2/18) in die 30 minute voor uitskeityd tot in sy skoene geruk nadat hy die paaltjies van Rory Burns (0) en Joe Root (0) met opeenvolgende balle laat kantel het. Engeland kolf Sondagoggend op 18/2 voort, nog 365 lopies kort van ŉ oorwinning. Steve Smith in aksie. Foto: (AP Photo/Rui Vieira) Die reeks is tans met 1 – 1 gelykop en die Aussies sal die reeks die eerste keer sedert 2001 in Engeland beklink, want Engeland kon ses jaar laas op die laaste dag van ŉ toets walgooi deur die hele dag te kolf. Teen Cummins, Mitchell Starc en Josh Hazlewood? Aikôna! * Om die Engelse se dag verder te versuur: Smith het reeds 671 lopies in die reeks aangeteken teen ŉ gemiddeld van 134.20. Hy het boonop die derde toets weens harsingskudding misgeloop nadat hy in die tweede toets deur Jofra Archer raakgeboul is. Toe hy Saterdagmiddag gaan kolf het, was sy span op 44/4 in die moeilikheid, want die voorsprong was slegs 211 lopies. Maar toe swaai hy die skaal die soveelste keer in sy span se guns nadat hy 82 lopies, wat 11 viere ingesluit het, van net 92 balle geslaan het.